Atletika na Olimpijskim igrama 1964 – skok u dalj (muškarci)
Takmičenje u skoku u dalj za muškarce na OI 1964. održano je 18. oktobra na Olimpijskom stadionu u Tokiju. Pravo nastupa imalo je 37 takmičara, ali peterica nisu skakala u kvalifikacijama. Finale je održano po vrlo jakoj kiši i na prljavom zaletištu pri temperaturi od 13,5 °C. U prve tri serije trojica koja će osvojiti medalje odvojila su se od ostalih. Pobjednik kvalifikacija, branilac zlatne medalje, olimpijski, a odnedavno i svjetski rekorder, Ralph Boston, bio je u vodstvu ispred Igora Ter-Ovanesjana, a Lynn Davies zaostajao je još 19 cm. U 4. seriji, pod poboljšanim uvjetima, sva trojica su popravila rezultate. Davies je sad bio samo 2 cm iza Ter-Ovanesjana. U 5. seriji Davies je skočio 8,07 m i preuzeo vodstvo, a Ter-Ovanesjan pretekao je Bostona skočivši 7,99 m. Boston je prestupio i sada je zaostajao 11 cm, ali je u posljednjoj seriji izjednačio svoj rezultat iz kvalifikacija skočivši 8,03 m i tako došao do srebrne medalje.